ໃນວັນທີ 21 ກຸມພາ 2020 ກົມບັນຊີ ກະຊວງການເງິນໄດ້ສຳເລັດຊຸດຝຶກອົບຮົມ ແລະ ມອບໃບຢັ້ງຢືນຜົນສຳເລັດກ່ຽວກັບລະບົບບັນຊີວິສາຫະກິດ (ລະບົບປັບປຸງ) ຊຸດທີ 1 ທີ່ໄດ້ຜ່ານການຮັບຮອງເອົາໃໝ່ຕາມຂໍ້ຕົກລົງຂອງລັດຖະມົນຕີ ກະຊວງການເງິນ ສະບັບເລກທີ 0369/ກງ, ລົງວັນທີ 04 ກຸມພາ 2020 ໃຫ້ພະນັກງານກົມບັນຊີກະຊວງການເງິນ, ຄູ–ອາຈານສອນວຽກງານບັນຊີວິສາຫະກິດຂອງສະຖາບັນເສດຖະກິດ–ການເງິນ (ສສງ).
ຊຸດຝຶກອົບຮົມດັ່ງກ່າວດຳເນີນເປັນເວລາ 5 ວັນ (ນັບແຕ່ວັນທີ 17–21 ກຸມພາ 2020) ໂດຍໃຫ້ກຽດເປັນວິທະຍາກອນຂອງທ່ານ ວັນໄຊ ທອງສີທາວົງ ຫົວໜ້າພະແນກນິຕິກຳ ກົມບັນຊີ ກະຊວງການເງິນ, ຜ່ານການຝຶກອົບຮົມບັນດານັກສຳມະນາກອນໄດ້ຮັບການນຳສະເໜີຮູບແບບເອກະສານລາຍງານການເງິນ, ຜັງບັນຊີ, ແນະນຳວິທີການບັນທຶກບັນຊີຕາມວິທີການແບບໃໝ່ທີ່ໄດ້ຜ່ານການຮັບຮອງ ແລະ ການສ້າງເອກະສານລາຍງານການເງິນສຳລັບວິສາຫະກິດທີ່ບໍ່ຮັບໃຊ້ຜົນປະໂຫຍດສາທາລະນະ. ໂດຍໄດ້ລົງເລິກແນະນຳກ່ຽວກັບຄວາມສຳນຶກທາງດ້ານເສດຖະກິດຂອງບັນດາລາຍການເຄື່ອນໄຫວ, ຮູບແບບລາຍການເຄື່ອນໄຫວ 5 ໝວດບັນຊີ, ການຈັດວາງລະບົບບັນຊີວິສາຫະກິດ, ຕົວຢ່າງປະກອບໃນການສ້າງເອກະສານລາຍງານການເງິນຕາມຮູບແບບໃໝ່ ແລະ ຕົວຢ່າງປະກອບການສ້າງໃບລາຍງານສົມທຽບຜົນໄດ້ຮັບດ້ານບັນຊີ ແລະ ດ້ານອາກອນ (ຕາມກົດໝາຍວ່າດ້ວຍອາກອນລາຍໄດ້ສະບັບເລກທີ 67/ສພຊ, ລົງວັນທີ 18 ມິຖຸນາ 2019).
ທັງນີ້, ແນ່ໃສ່ເພື່ອຍົກລະດັບຄວາມຮູ້ດ້ານວຽກງານການບັນຊີວິສາຫະກິດທີ່ໄດ້ປັບປຸງໃໝ່ໃຫ້ແກ່ພະນັກງານ ກົມບັນຊີກະຊວງການເງິນ ແລະ ຄູ–ອາຈານ ສອນວຽກງານບັນຊີວິສາຫະກິດເພື່ອນຳໄປຈັດຕັ້ງປະຕິບັດຕົວຈິງ ໃຫ້ມີຄວາມເປັນເອກະພາບກັນ ແລະ ເພື່ອຜັນຂະຫຍາຍໃນຂອບເຂດທົ່ວປະເທດ ແລະ ໃຫ້ກຽດເຂົ້າຮ່ວມ ແລະ ມອບໃບຢັ້ງຢືນຂອງທ່ານ ນາງ ດາວອນ ທອງຈັນ ຫົວໜ້າກົມບັນຊີ ກະຊວງການເງິນ, ມີຄະນະກົມບັນຊີ, ພະນັກງານວິຊາການກົມບັນຊີ, ຄູ–ອາຈານສະຖາບັນເສດຖະກິດ–ການເງິນເຂົ້າຮ່ວມ.